Igl Tim vut betga ple easser igl Tim
Dad Ursula Wölfel
translaziùn an sutsilvan: Barbara Riesch

Igl Tim e egn gi ieu tier sieus bab agl luvraduir ad â getg:
«Jou ve dalùnga gi da naschientscha!»
«Tge giavischas alura?» â igl bab amparo.
«Ah, atgnameing nut», â igl Tim raspundieu. «Jou less me mena ple easser igl Tim.»
«Tei vessas peia bugent egn oter num», â igl bab raspundieu. «Jou ponderesch egn oter num par te. Forza Adolar? Near Dagobert? Quegn en nums poc ancunaschaints
tier nus a quegl tùna bagn. Near forza egn num tut nov. Forsa numn jou te Poleschet? Near alura Chiculi Chiculorios?»
Igl Tim â fatg egna tschera tresta ad â getg: «Tei capeschas betga me, bab. Jou vi betg egn oter num. Tim ple stupent a mei. Jou less semplameing betga ple easser jou. Jou less easser egn oter buab.»
«Hm», â igl bab fatg ad â sgarto egn’ureglia. «Quegl e betga aschi sempel. Co lessas alura easser?»
«Grànd!», â igl Tim getg. «A sategl! An scola âni canto oz egna canzùn sur da me.
Quella tùna ascheia:
Igl Tim e pintg a gross, 
egn nanign coloss,
schi gross sco egn rinozeros.
Quegl âni invento. Tuts ân canto e suainter mi âni ris or. Jou ve gieu egna greta
da schlupar.»
«Tei âs fatg egn sbagl», â igl bab managieu. «Tei vessas ear stuieu rir cugls oters. -
Jou creg c'igl eara egn’ea egn retg cugl num Tim, igl Gross. La glieud fageva adigna
vearsets a cantava canzùns par rir or igl retg. Mo quel me rieva a cantava cun
tschels. El eara adigna legher a fetg bùn a parquegl â el marido egna balteztga
prinzessa. Quella eara gest igl cuntrari digl retg. Ella eara sateglia. Els ân gieu sis unfànts. Tres prenzis sategls a tres prinzessas grossas a radundas. A quels
unfànts earan adigna da bùna luna.»
Igl Tim dantant eara anzuma betga cuntaint. «Jou sund bagn betg egn retg» â el getg cun egn tùn vilo. «Scha jou fuss egn retg, alura schass jou dar fridas a tut igls
unfànts impertinents! Near ca jou prandess igl mieus tgavagl a tgavaltgess lientsch, lientsch davent. Mo jou sto adigna star qua a saschar rir or. Jou sund me igl fegl d’egn pover calger.»
«Aha!» â igl bab getg. «Jou creg ca tei lessas oters geniturs! Igl vean adigna mender!»
Cugl sieus màn â el sbarifo igls seas tgavels.
«Na, na!» â igl Tim clamo. «Jou ve gea fetg bugent vus. Jou less mena oters geniturs!» Ad el â do egna bipa gli bab. «Mo varda qua!» â igl bab getg a riànd.
«A nus lessan mena egn oter Tim! A nus ples tei igl miglier da tut igls unfànts sen quest mund.» Ad igl bab â aschunto:
Tgi ca ri or me,
varda betga sen sasez;
vurdass el sen sasez,
riess el betg or me.

funtàna: ord: Ursula Wölfel, "Feuerschuh und Windsandale" © by Thienemann Verlag in der Thienemann-Esslinger Verlag GmbH, Stuttgart. www.thienemann-esslinger.de